### Beslutning

Godkendt.

### Sagsfremstilling

## Resume og sagens baggrund

I hensigtserklæring U30 i budgetaftalen for 2023-2026 afsættes 14 mio. kr. til ny runde af Få det fikset. I henhold til budgetaftalen skal 12 mio. kr. fordeles på 22 byer/områder og 2 mio. kr. afsættes til byer under 200 indbyggere og landdistrikter i perioden 2023-2026. Dette dagsordenspunkt er et oplæg til den praktiske udmøntning af den samlede pulje.

## Indstillinger

Direktøren indstiller, at:

1. Den nye pulje af Få det fikset går i gang i tredje kvartal 2023.
2. De 22 byer/områder skal deltage i et af to opstartsmøder, hvor de vælger nye aktionsgrupper.
3. Byer/områder, der ikke er kommet i gang (eller er gået i stå) i Få det fikset pulje 1 (2019-2022), får mulighed for at afholde eget opstartsmøde.

## Behandling

Økonomiudvalget, Kommunalbestyrelsen.

## Sagsfremstilling

Kommunalbestyrelsen har tidligere afsat midler til et Få det fikset projekt for landdistrikter og 22 byområder. I forbindelse med budgetaftalen for 2023-2026 er der afsat yderligere 14 mio. kr. til en Få det fikset pulje 2. Den praktiske udmøntning af pulje 2, som beskrevet nedenfor, tager udgangspunkt i erfaringer og anbefalinger fra pulje 1. Der vil senere blive fremsat en sag om frigivelse af anlægsmidler til realisering af pulje 2.

Opstartsmøder

For alle 22 byer/områder afholdes der to fælles opstartsmøder. Her deles erfaringer og gode ideer fra pulje 1. Nye aktionsgrupper kan vælges for de byer/områder, der har behov for det. Kommunen annoncerer, hvornår de 2 møder afvikles.

Byer/områder, der ikke er kommet i gang i første pulje (eller er gået i stå), får mulighed for at holde deres eget opstartsmøde og får særlig støtte af administrationen til at komme i gang.

Der afholdes et opstartsmøde for byer under 200 indbyggere og landdistrikter.

Målsætningen er, at alle opstartsmøder er afholdt inden jul 2023.

Aktionsgruppen

De enkelte byer/områder nedsætter selv en aktionsgruppe og udpeger én person, som de melder ind til Kalundborg Kommune, som aktionsgruppens 'kontaktperson'. Når der på eller umiddelbart efter opstartsmødet er etableret en aktionsgruppe, kan denne således gå i gang med at få realiseret byens/områdets idéer. De 22 byer/områder kan vælge at fortsætte med nuværende aktionsgruppe eller vælge nye folk til opgaven.

Osvald Iversen arbejde følger samme arbejdsgang som i pulje 1.

Der tages højde for de nærdemokratiske anbefalinger og erfaringer fra arbejdet med pulje 1. En af pointerne herfra er, at det er svært for aktionsgrupperne at lave myndighedsarbejdet, og at de har brug for mere støtte fra administrationen. Det er derfor både vigtigt, at projektet prioriteres i organisationen, og at der afsættes de nødvendige ressourcer, så arbejdet med pulje 2 kan tage højde for erfaringer og anbefalinger fra arbejdet i pulje 1.

I forbindelse med forberedelse af Få det fikset pulje 2 er der kommet et forslag fra Ø-udvalget om, at aktionsgruppen på Sejerø kan bestå af både landliggere og fastboende (i forholdet 3-5), at aktionsgruppen er valgbar, og at landliggere har stemmeret på lige fod med fastboende. Forslaget skyldes, at der opleves udfordringer ved at rekruttere til aktionsgruppen blandt fastboende, og at landliggere har givet udtryk for, at de gerne vil deltage.

I forhold til den praksis der har været gældende, er det muligt for andre end borgerne i et givet område at deltage i aktionsgrupperne. Aktionsgrupperne bliver nedsat af de tilstedeværende, og der er ikke en decideret valghandling. Forskellige aktionsgrupper har efterfølgende organiseret sig med en eller flere undergrupper. Grundlaget i Få det fikset pulje 1 har været, at de der skal stemme om aktiviteter, skal være fastboende i det afgrænsede lokalområde. Administrationen anbefaler, at denne praksis fastholdes.

Byer under 200 indbyggere og landdistrikter har ikke aktionsgrupper, og skal i stedet indsende interesse tilkendegivelser sammen med deres ansøgning for at vise opbakningen til deres projekt. Ansøgninger godkendes i Landdistriktsudvalget.

[adresse] administration

Der nedsættes en stående arbejdsgruppe (koordinationsgruppen) bestående af 4-5 medarbejdere.

[adresse] medarbejdere fordeler de 22 lokale aktionsgrupper mellem sig, så ansvaret for dialogen med de respektive byer/lokalområder kan meldes ud på opstartsmøderne. Alexander Overgaard er kommunal kontaktperson for byer under 200 indbyggere og landdistrikter.

Udover koordinationsgruppen nedsættes der en ad hoc teknisk arbejdsgruppe, der screener indkomne ansøgninger fra aktionsgrupperne med henblik på at sikre en mere smidig arbejdsgang, når ansøgningen er godkendt af Kommunalbestyrelsen.

Praksis for anlægsprojekter er, der afsættes midler til ekstern rådgivning og interne timer. Dette gør sig ikke gældende for Få det fikset projektet, og derfor må projektet prioriteres i organisationen inden for den eksisterende ramme, idet målet må være, at arbejdet med den nye pulje kan tage højde for både nærdemokratiske og organisatoriske erfaringer og anbefalinger fra arbejdet i den første pulje.

Risici ved denne model er, at Få det fikset projekter er i konkurrence med andre anlægsprojekter og myndighedsopgaver, og at det kan blive svært at leve op til aktionsgruppernes forventninger til hurtig sagsbehandling.

Politikerne

Kommunalbestyrelsesmedlemmer kan i det omfang de ønsker det deltage i opstartsmøderne. Kommunalbestyrelsesmedlemmer kan dog hverken stemme på de lokale møder eller være en del af en aktionsgruppe. Det enkelte lokalsamfund indstiller til kommunen lokalsamfundets ønsker til endelig godkendelse i økonomiudvalg og kommunalbestyrelse.

## Økonomiske konsekvenser

[adresse] bemærkninger er indarbejdet i sagen.

### Sagens forløb

23-05-2023 Økonomiudvalget
Anbefales.